6.9.2022
MT
Il-Ġurnal Uffiċjali tal-Unjoni Ewropea
C 342/55 L-Erbgħa 16 ta’ Frar 2022
sistematiċi, flimkien mal-ħidma fuq direttivi speċifiċi għall-ispeċijiet, filwaqt li jitqiesu n-natura tal-farm tal-annimali, l-istadji differenti tal-ħajja tal-annimali, il-prattiki li ma jaqgħux taħt it-trobbija, it-tradizzjoni u l-kundizzjonijiet reġjonali, iżda li jintużaw ġo farm, u d-diversità tal-kundizzjonijiet tal-ħamrija u tat-temp;
37.
Jinnota li l-leġiżlazzjoni attwali tal-UE dwar it-trattament xieraq tal-annimali mhijiex komprensiva u jistieden lill-Kummissjoni tivvaluta l-ħtieġa għal u l-impatt ta' leġiżlazzjoni speċifika fil-qasam tat-trattament xieraq tal-annimali fid-dawl tal-aħħar għarfien xjentifiku għall-ispeċijiet li jipproduċu l-ikel li bħalissa mhumiex koperti minn leġiżlazzjoni speċifika għall-ispeċijiet; jieħu nota tan-nuqqas ta' indikaturi tat-trattament xieraq ibbażati fuq l-annimali għad-Direttiva Ġenerali u id-Direttivi tal-Kunsill 2008/120/KE dwar il-majjali, 2007/43/KE dwar it-tiġieġ, u 1999/74/KE dwar it-tiġieġ li jbid; jirrikonoxxi, barra minn hekk, in-nuqqas ta' rekwiżiti kwantifikabbli għall-implimentazzjoni u l-monitoraġġ tal-kundizzjonijiet ambjentali bħall-kwalità tal-arja (nitroġenu, CO2, trab), dawl (durata, luminożità) u storbju minimu, li mhux biss jaffettwa t-trattament xieraq tal-annimali iżda wkoll joħloq distorsjoni fil-kompetizzjoni minħabba l-marġni għall-interpretazzjoni; jistieden lill-Kummissjoni tistabbilixxi indikaturi infurzabbli u kwantifikabbli, li għandhom ikunu speċifiċi għall-ispeċijiet u aġġornati mil-lat xjentifiku;
38.
Iħeġġeġ lill-Kummissjoni tiċċara l-qafas tagħha għall-monitoraġġ tal-Istati Membri u tiżgura li l-prattiki detrimentali jiġu indirizzati u tibda proċedimenti ta' ksur għal nuqqas ta' konformità; jenfasizza l-importanza ta' teknoloġiji ta' preċiżjoni tat-trobbija tal-annimali, inkluż il-potenzjal tal-għodod ta' monitoraġġ tas-saħħa u t-trattament xieraq tal-annimali fil-farms, li jgħinu fil-prevenzjoni u l-kontroll aħjar tat-tifqigħat ta' mard fil-farms; jissottolinja li r-rata ta' nuqqas ta' konformità mal-leġiżlazzjoni fil-qasam tat-trattament xieraq tal-annimali tista' tiġi spjegata minn ħafna fatturi, inklużi indikaturi mhux infurzabbli u mhux kwantifikabbli bbażati fuq l-annimali; jinnota li l-frekwenza tal-ispezzjonijiet fl-Istati Membri tvarja minn minimu ta' 1 % sa massimu ta' 30 %; jinsab imħasseb li din il-varjazzjoni kbira fil-frekwenza tal-ispezzjonijiet jew tfisser nuqqas ta' konformità mar-Regolament ta' Kontroll (19) jew tinvolvi pressjoni konsiderevoli għall-bdiewa; jistieden lill-Kummissjoni u lill-Istati Membri, għalhekk, jarmonizzaw l-implimentazzjoni tar-Regolament ta' Kontroll biex jallinjaw il-frekwenza tal-ispezzjonijiet bejn l-Istati Membri u s-setturi tat-trobbija tal-annimali; jistieden lill-Kummissjoni tirrapporta lill-Parlament kull sena dwar l-azzjonijiet tagħha u l-azzjonijiet tal-Istati Membri biex itejbu t-trattament xieraq tal-annimali miżmuma fil-farms fl-UE;
39.
Jitlob lill-Kummissjoni biex takkumpanja kwalunkwe deċiżjoni b'valutazzjoni xjentifika u tal-impatt (inklużi l-impatti ambjentali, ekonomiċi u soċjali), li għandha tqis id-diversità tal-metodi tal-biedja f'kull settur fl-UE u tanalizza s-sitwazzjoni mill-perspettiva kemm tal-annimal (skont l-ispeċi u fi stadji differenti tal-produzzjoni) kif ukoll tal-bidwi, bil-ħsieb li jitqiesu l-aspettattivi taċ-ċittadini u li tinħoloq sistema ta' trobbija effettiva biex jiġi żgurat li l-annimali jgħixu f'kundizzjonijiet favorevoli, it-trattament xieraq tal-annimali jiġi rispettat u l-bdiewa jkunu ekonomikament profittabbli;
40.
Jenfasizza li l-Istati Membri għandhom jipprevedu reġimi ta' infurzar xierqa, li jistgħu jiġu armonizzati bejn l-Istati Membri, u li l-Istati Membri jeħtiġilhom jiżguraw l-infurzar strett tal-leġiżlazzjoni tal-UE f'kull ħin; jistieden lill-Kummissjoni tippreżenta rapporti regolari lill-Parlament dwar l-implimentazzjoni u l-infurzar tal-leġiżlazzjoni tal-UE dwar it-trattament xieraq tal-annimali, li għandhom jidentifikaw lakuni u jinkludu tqassim tal-ksur skont l-Istat Membru, skont l-ispeċijiet u skont it-tip ta' ksur;
41.
Jistieden lill-Kummissjoni ittejjeb il-kooperazzjoni bejn l-atturi kollha kkonċernati kif ukoll tiffaċilita d-djalogu bejn l-atturi differenti tal-Istati Membri sabiex tippermettilhom jirriflettu b'mod kollettiv fuq l-iżviluppi fis-sistemi tat-trobbija; iħeġġeġ il-kondiviżjoni ta' prattiki hekk imsejħa “tajba” bejn is-setturi tat-trobbija u bejn il-pajjiżi; jixtieq jara l-iżvilupp ta' għodod li jħeġġu lill-pijunieri tat-trobbija jipparteċipaw fil-proġetti ta' żvilupp; jitlob l-involviment ta' dawk li jrabbu u ta' xjenzati fil-qasam trat-trattament xieraq tal-annimali f'kull stadju tal-istudji mwettqa f'reġjuni differenti fl-Ewropa; jixtieq jara d-dokumenti ta' studju u ta' tixrid tal-prattiki tajba tradotti fil-lingwi kollha tal-Unjoni Ewropea; jirrikonoxxi l-potenzjal tal-programm Orizzont Ewropa għar-riċerka u l-innovazzjoni u jistenna ekwilibriju xieraq fost l-Istati Membri f'termini ta' proġetti; iħeġġeġ lill-Kummissjoni tippromwovi approċċ orjentat lejn ir-riżultati, bħala ambjent xieraq biex jiltaqgħu r-rappreżentanti tal-Istati Membri, il-korpi xjentifiċi, il-partijiet ikkonċernati, il-bdiewa u l-NGOs u tiskambja fehmiet u l-aħjar prattiki bil-għan li tiżgura implimentazzjoni aktar uniformi tal-leġiżlazzjoni futura dwar it-trattament xieraq tal-annimali fl-Istati Membri kollha f'konformità mal-objettivi tal-Patt Ekoloġiku;
(19)
Ir-Regolament (UE) 2017/625 tal-Parlament Ewropew u tal-Kunsill tal-15 ta' Marzu 2017 dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, ta' regoli dwar is-saħħa u t-trattament xieraq tal-annimali, dwar is-saħħa tal-pjanti u dwar prodotti għall-protezzjoni tal-pjanti, (ĠU L 95, 7.4.2017, p. 1).